
Előterjesztés
a Közgyűlés részére
Tisztelt Közgyűlés!
A BDK Budapesti Dísz- és Közvilágítási Kft. (a továbbiakban: Társaság) következő taggyűlését 2011. május 20-án, megismételt taggyűlését 2011. május 30-án tartja az alábbi, meghívó (1. sz. melléklet) szerinti napirenddel:
1. Az ügyvezető megválasztása és díjazásának megállapítása 
2. A könyvvizsgáló megválasztása és díjazásának megállapítása 
3. A felügyelőbizottság ügyrendjének jóváhagyása
4. Az ügyvezetés – módosított ügyrendjének jóváhagyása
5. A 2011. évi Éves Közszolgáltatási Szerződés – Budapest Főváros Önkormányzatával kötött szerződés jóváhagyása
6. Margitszigeti futókör LED-es közvilágítás - Megállapodás taggal (ELMŰ Nyrt.) közvilágítási berendezés igénybevételéről
7. Diszpécserszolgálat - Vállalkozási szerződés tag kapcsolt vállalkozásával munkaidőn kívül érkezett bejelentéseinek kiadására
8. Taggal (ELMŰ Nyrt.) kötendő megállapodások (ingatlan bérleti szerződések) jóváhagyása
9. A Társaság módosított Közbeszerzési szabályzatának jóváhagyása
10. Belváros Fő utcája - elbontott közvilágítás maradványértékének rendezése
A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII.28) Főv. Kgy. rendelet (továbbiakban: Vagyonrendelet) 52. § (1)  bekezdése alapján a Fővárosi Önkormányzat tulajdonában lévő gazdasági társaság vonatkozásában a tulajdonosi jogokat – a (2) bekezdésben foglalt személyi ügyek kivételével – a Fővárosi Közgyűlés gyakorolja oly módon, hogy többszemélyes társaság legfőbb szervének döntését megelőzően a Fővárosi Közgyűlés jogosult előzetes döntést hozni és ez által a tagi képviselő kötött mandátumát meghatározni. 
A Vagyonrendelet 52. § (2) bekezdés a) pontjában foglaltak alapján az ott felsorolt személyi ügyek tekintetében – a Vagyonrendelet 5. sz. mellékletében felsorolt társaságok vonatkozásában – a többszemélyes társaság legfőbb szervének döntését megelőző előzetes döntés meghozatalára pedig a főpolgármester jogosult. 
A társaság Felügyelő Bizottsága a tervezett napirendi előterjesztéseket – az ügyvezető megválasztására és díjazásának megállapítására vonatkozó 1. sz. napirend kivételével – megtárgyalta és elfogadta (2. és 3. sz. melléklet).
A tárgyalandó előterjesztéseket szakmai véleményezés céljából megküldtük a Városüzemeltetési Főosztály részére, állásfoglalásukat mellékeljük (4. sz. melléklet). 
A napirendi pontok sorrendjében az előterjesztéseket a következőkben ismertetjük.

1. napirendi pont: Az ügyvezető megválasztása és díjazásának megállapítása
A Társaság tagjai (ELMŰ Nyrt. és Fővárosi Önkormányzat) között megkötött Szindikátusi Megállapodás ügyvezetőről rendelkező 2.3. pontja szerint az ügyvezető jelölése olyan módon történik, hogy az ELMŰ Nyrt. a választásról döntő taggyűlés időpontja előtt legalább 30 nappal javaslatot tesz az ügyvezető személyére, a javasolt személy szakmai önéletrajzának átadásával. A Fővárosi Önkormányzat jogosult az indokok megjelölésével, de legfeljebb egy ízben a javasolt személy jelölését visszautasítani.
AVagyonrendelet fent hivatkozott 52. § (2) bekezdés a) pontja valamint 5. sz. melléklete szerint a főpolgármester rendelkezik előzetes döntési jogosultsággal az ügyvezető megválasztása és díjazása ügyében. 
A Főpolgármesteri Hivatal Ügyrendje értelmében a Fővárosi Önkormányzat tulajdonában lévő egyszemélyes, valamint többszemélyes gazdasági társaságok munkaviszonyban álló vezetői tekintetében a Fővárosi Közgyűlés és a főpolgármester hatáskörébe tartozó döntéseket a Humán Erőforrás Menedzsment Főosztály készíti elő. 
2. napirendi pont: A könyvvizsgáló megválasztása és díjazásának megállapítása
A Társaság taggyűlésének 4/2009.  (V.28.) TGY határozatával megválasztott könyvvizsgáló szervezet (Auditor-Partners Könyvvizsgáló és Pénzügyi Tanácsadó Kft.) és a személyében eljáró könyvvizsgáló (Pluhár Márta) megbízatása 2011. május 31-én, a 2010. évi beszámoló elfogadásakor lejár.
A Társaság felügyelőbizottsága 4/2011 (II. 28.) FB. sz. határozatában egyetértett az ügyvezetés azon javaslatával, hogy
a.) a taggyűlés a jelenlegi könyvvizsgáló szervezetet, az Auditor-Partners Könyvvizsgáló és Pénzügyi Tanácsadó Kft.-t (a könyvvizsgáló részéről eljáró természetes személy könyvvizsgáló: Pluhár Márta) válassza meg további egy évre a Társaság könyvvizsgálójának 2011. június 1. napjától 2012. május 31-ig (a mérlegbeszámolót elfogadó taggyűlésig). 
b.) a taggyűlés a könyvvizsgáló díjazását 2011. évben változatlanul - a 2009. évi könyvvizsgálói díjjal megegyezően - 2.497.300,-Ft/év+ÁFA összegben fogadja el.”
AVagyonrendelet fent hivatkozott 52. § (2) bekezdés a) pontja valamint 5. sz. melléklete szerint jelen esetben szintén a főpolgármester rendelkezik előzetes döntési jogosultsággal. 
3. napirendi pont: A felügyelőbizottság ügyrendjének jóváhagyása
A gazdasági társaságokról szóló 2006. évi IV. törvény (Gt.) 34.§-ának (4) bekezdése szerint: „A felügyelőbizottság az ügyrendjét maga állapítja meg, amelyet a gazdasági társaság legfőbb szerve hagy jóvá.
A Társasági szerződés XII/1. pontja szerint: „…A felügyelőbizottság soraiból (Budapest Főváros Önkormányzata által jelölt személyek közül) elnököt választ és saját ügyrendet alkot, amelyet jóváhagyásra a Taggyűlés elé terjeszt.”
A korábban hatályos ügyrendet a Társaság korábbi Felügyelőbizottsága 2007. június 21-i ülésén fogadta el, és azt a Társaság taggyűlése 2/2007. (X.18.) TGY számú határozatával hagyta jóvá. 
Az FB ügyrend 2007. évi aktualizálása során megtörtént az új (a harmadik) társasági törvénynek megfelelő változások átvezetése, illetve az akkor elfogadott társasági szerződésnek megfelelő hatályosítás.
A Társaság újraválasztott Felügyelőbizottsága 2011. február 8-i ülésén 4/2011. (II.8.) FB sz. határozatával új ügyrendet fogadott el, és felkérte elnökét, hogy jóváhagyás céljából terjessze a taggyűlés elé. 
A módosításokkal egységes szerkezetbe foglalt új ügyrendben a korábbi Felügyelőbizottság ügyrendjéhez képest technikai jellegű – az alábbiakban részletezett –  módosításokat a szövegben dőlt betű jelzi: 
- Bevezető részben: Az FB tagjainak felsorolását a mindenkor hatályos (egységes szerkezetbe foglalt) társasági szerződés tartalmazza (korábban az szerepelt, hogy a névsor az ügyrend melléklete, és automatikusan hatályosul).
- A 3.3 ponthoz: Az Elnök az FB minden ülésének helyéről és idejéről előzetesen tájékoztatni köteles az alapító tagokat, … Budapest Főváros Önkormányzata esetében „az e tag által megjelölt szervezetet/személyt.” (korábban a Főváros részéről a Gazdasági Bizottság elnöke szerepelt ehelyütt, az önkormányzati belső hatáskör változás miatt a városüzemeltetési cégek irányítása módosult, illetve változás alatt áll).
- Az 5.2 pontban a faxos szavazásra nyitva álló határidő csökkentése a korábbi 15 napról „legalább 5 napra” (ennek indoka, hogy tervezett ülés esetleges elmaradása esetén a tulajdonosok által tárgyalandó, illetve sürgetett témákban gyorsabban megszülethessen faxos szavazással).
- Egy új 5.3 pontban rögzítésre kerülne, hogy a faxon való szavazással egyenértékű, hogy ha az FB tag által aláírt határozat szkennelve kerül visszaküldése (a szkennelt dokumentumok elektronikus levélben való továbbítása napjainkban már gyakoribb, mint a faxkészülék használata).
4. napirendi pont: Az ügyvezetés – módosított ügyrendjének jóváhagyása
A Társaság Társasági szerződése VIII/2. pontjának zh.) alpontja szerint a taggyűlés kizárólagos hatáskörébe tartozik „az ügyvezetés ügyrendjének jóváhagyása”.
A korábban hatályos ügyvezetői ügyrendet még 2001. évben fogadták el az alapító tagok. A Társaság taggyűlése a Társaság megalapítását követően a 7/2001. (IX.6.) TGY határozatával döntött arról, hogy: „a taggyűlés elfogadja az „Ügyvezetés ügyrendjét.”
Az ügyvezetői ügyrend módosítását az tette szükségessé, hogy az Európai Unió vonatkozó előírásainak, a közszolgáltatások ellentételezéséről (kompenzáció) rendelkező közösségi előírásoknak megfelelő Közszolgáltatási Keretszerződést kötött a Társaság a Fővárosi Önkormányzattal, amelynek 3. sz. melléklete részletesen meghatározza a Társaság beszámolási és jelentési kötelezettségeit. Továbbá az ügyvezetői ügyrend a hatályos Társasági szerződésnek megfelelően aktualizálásra került. 
A Társaság Felügyelőbizottsága 2011. február 8-i ülésén 5/2011 (II.8.) FB sz. határozatával az ügyvezetés ügyrendjét módosított, egységes szerkezetben jóváhagyta, és a taggyűlés általi elfogadásra javasolta. 
5. napirendi pont: A 2011. évi Éves Közszolgáltatási Szerződés – Budapest Főváros Önkormányzatával kötött szerződés jóváhagyása.
A Fővárosi Közgyűlés 2011. március 23-i ülésén, 348/2011. (03.23.) sz. határozatában úgy döntött, hogy jóváhagyja és megköti a Budapesti Dísz- és Közvilágítási Kft.-vel a 2011. évi Éves Közszolgáltatási Szerződést 5.772.019 ezer Ft bruttó összeggel, és felkéri a főpolgármestert annak aláírására. A 350/2011 (03.23.) sz. határozatában úgy döntött, hogy a Társaság soron következő taggyűlésén a Fővárosi Önkormányzat tag képviseletében eljáró személy – a főpolgármester vagy az általa meghatalmazott személy – „igen” szavazatával támogassa a 2011. évi Éves Közszolgáltatási Szerződés jóváhagyását (5. sz. melléklet).
6. napirendi pont: Margitszigeti futókör LED-es közvilágítás - Megállapodás taggal (ELMŰ Nyrt.) közvilágítási berendezés igénybevételéről
A Margitszigeten körben 5.350 méter hosszú, gumiburkolatú futópálya található. Régóta jelentkező igény volt a lakosság, a sportolók részéről a futókör teljes közvilágításának megoldása. A sziget nyugati (budai) oldalán a közvilágítás már egy pár éve elfogadható (csupán egy rövid rész szakasz maradt ki a déli oldalon) szinten működött. 
A jelenlegi kivitelezés során a még hiányzó szakaszok megvilágítására került sor. A futókör világítás kiviteli tervei már korábban elkészültek 70W-os nátrium fényforrással szerelt parkvilágító lámpatestekkel és acél kandeláberekkel a kivitelezésre azonban hiányoztak a források.
A Társaság 2008-ban kért tulajdonosi hozzájárulást a margitszigeti futókör keleti oldalának kivilágítására. Az engedélyt 2008 szeptemberében a Városfejlesztési és Városképvédelmi Bizottság megadta, ez azonban egy évvel később lejárt, s projekt akkor nem valósult meg. A Fővárosi Közgyűlés tulajdonosi hozzájárulást adva úgy döntött, hogy megadja az engedélyt a terv módosítására és a kivitelezésre a futópálya keleti oldalának közvilágítási munkálataihoz. 
A Margitsziget adottságait figyelembe véve született döntés arról, hogy a világítást LED-es (light emitting diode = világító dióda) berendezésekkel oldják meg. Az eredetileg tervezett 70W-os nátrium lámpatestek helyett 18W-nyi LED beépítésével készült el a világítás az energia megtakarítást célozva. A LED-es parkvilágítás létesítésével a későbbi üzemeltetés problémáit (nehéz megközelítés, gépkocsival történő javítás nehézségei) igyekeztek megelőzni, felhasználva a LED-es technológia által nyújtott előnyöket (minimális üzemeltetési és karbantartási igény). 
A tervek átdolgozása után került sor a LED-es parkvilágítás megvalósítására. A kivitelezést az SAG Hungária Kft. szakemberei végezték, mintegy 2700 méter közvilágítási kábel fektetésével és 72 db világító oszlop telepítésével. A beruházás bekerülési költsége 43,5 millió forint + ÁFA volt. 
A beruházás nem a Társaság vagy a Fővárosi Önkormányzat valósította meg, vagyonjogilag az Elmű Nyrt. vagyonához tartozik. A Társaság közvilágítási szolgáltatást csak akkor tud teljesíteni ezen közvilágítási eszközökkel, ha annak igénybevételére és üzemeltetésére szerződést köt a tulajdonossal.
A 2011. évi bérleti díj összege 230 Ft/lámpatest/év, amelynek éves díja a 72 darab lámpatestre számolva 16.560.- Ft + ÁFA, s amely évente az infláció mértékének arányában nő.
A Társaság és az ELMŰ Nyrt. tag közötti szerződéshez a Gt. és a cég társasági szerződése alapján taggyűlési jóváhagyás szükséges.
A Társaság felügyelőbizottsága 6/2011 (II.8.) FB sz. határozatával jóváhagyta a „Megállapodás közvilágítási berendezés igénybevételéről” tárgyú szerződést a Margitszigeti futókör új közvilágítására vonatkozóan, és azt elfogadásra javasolta a Taggyűlésnek. 
7. napirendi pont: Diszpécserszolgálat - Vállalkozási szerződés tag kapcsolt vállalkozásával munkaidőn kívül érkezett bejelentéseinek kiadására
A Társaság szerződést köt az ELMŰ-ÉMÁSZ Hálózati Szolgáltató Kft.-vel a társasági munkaidőn kívül érkezett hibabejelentéseinek kiadására. 
A Társaságnak volt korábban otthon ügyeletet adó diszpécsere, aki a laptopjával figyelemmel kísérte a hibabejelentéseket. Az Mt. módosítása miatt a saját ügyeleti rendszer fenntartása nem volt lehetséges, mivel a túlmunkavégzés az évi 200 órát nem haladhatja meg. Ezért a Társaság és az ELMŰ-ÉMÁSZ Hálózati Szolgáltató Kft. megállapodtak, hogy az ELMŰ-ÉMÁSZ cégcsoport NSG társaságaként annak Központi Diszpécser Szolgálata adja a vállalkozási szerződés szerinti együttműködés keretében munkanapokon munkaidőn kívül, hétvégén és ünnepnapokon a nap 24 órájában a diszpécser szolgálatot, és a hibabejelentésre a Társaság 3 műszakos munkarendjében dolgozó munkavállalói a készenlétes üzemirányító útján reagálnak.
Az ELMŰ-ÉMÁSZ Hálózati Szolgáltató Kft. az ELMŰ-ÉMÁSZ cégcsoport ún. NSG társasága, amelyet az ELMŰ Nyrt. és az ÉMÁSZ Nyrt. 2006-ban alapított, közös vállalkozásként. Elsősorban az ELMŰ Hálózati Kft. és az ÉMÁSZ Hálózati Kft. megrendeléseit teljesíti, de szabad kapacitásával más társaságoknak rendelkezésére áll. 
A szerződés szerint a szolgáltató ELMŰ-ÉMÁSZ Hálózati Szolgáltató Kft. Központi Diszpécser Szolgálata adja munkanapokon 15 h és 6 h 45 között, hétvégén és ünnepnapokon a nap 24 órájában a diszpécser szolgálatot. A szolgálat szakmai támogatását a BDK Kft. készenlétes üzemirányítója (1 fő) végzi a fenti időszakban. Munkanapokon 6 h 45 és 15 h között mind a diszpécseri, mind az üzemirányítói feladatokat a BDK Kft üzemei látják el továbbra is területi illetékességük szerint. A szolgáltatói feladatokat a szerződés 1. sz. melléklete részletezi.
Mivel a szerződést a Társaság egyik tagjának kapcsolt vállalkozásával kell megkötni, a szerződéshez a Szindikátusi megállapodás, illetve a Társasági szerződés szerint taggyűlési jóváhagyás szükséges. 
A Társaság felügyelőbizottsága 3/2011 (II.28.) FB sz. határozatával jóváhagyta a „munkaidőn kívül érkezett bejelentéseinek kiadása” tárgyában létrejött Vállalkozási szerződést, és azt elfogadásra javasolta a Taggyűlésnek.
8. napirendi pont: Taggal (ELMŰ Nyrt.) kötendő megállapodások (ingatlan bérleti szerződések) jóváhagyása
A Társaság a korábbi szerződések helyett új bérleti szerződéseket köt egyik tagjával, az ELMŰ Nyrt.-vel a Társaság székhelyéül szolgáló Budapest, XX. kerület Csepeli átjáró 1-3 sz. alatti székhelyingatlana, valamint a Budapest, VII. kerület Garay u. 5-7. sz. telephely ingatlana vonatkozásában. Az ingatlanok az Elmű Nyrt. tulajdonában vannak, a Társaság azok egy részét bérli.
A bérleti szerződések feltételei megegyeznek a Társaság alapításakor a taggyűlés által jóváhagyott bérleti szerződésekkel. A korábbi bérleti szerződések megszűntetésre kerültek 2011. február 28-án. 
A megkötésre kerülő bérleti szerződésekben az ELMŰ Nyrt.-vel szemben a Társaságnak sikerült a tárgyalások során elérnie, hogy kedvezőbb bérleti díj feltételekkel kössön szerződést. Összességében a havi bérleti díj csökkenés az 1,8 millió forintot is meghaladja. A csökkentést az tette lehetővé, a költségcsökkentésre irányuló határozott tárgyalások mellett, hogy az ingatlanokat más ELMŰ leánytársaságok is bérlik, akik szintén csökkentést kértek. Figyelemmel kellett lenni a transzferárazás szabályaira is. A csökkenés meghatározó indoka, hogy az ingatlanpiaci csökkenő bérleti díjtrendek mellett, más hasznosítási kategóriába sorolta be az ELMŰ ingatlangazdálkodás az épületeket.
A Társaság és az ELMŰ Nyrt. tag közötti bérleti szerződésekhez a Gt. és a cég társasági szerződése alapján taggyűlési jóváhagyás szükséges.
A Társaság felügyelőbizottsága 5/2011 (II.28.) FB sz. határozatával jóváhagyta az ELMŰ Nyrt.-vel megkötendő, a Budapest, XX. kerület Csepeli átjáró 1-3. sz. alatti székhelyingatlanra, valamint a Budapest, VII. kerület Garay u. 5-7. sz. telephely ingatlanra vonatkozó bérleti szerződéseket, és azt elfogadásra javasolta a Taggyűlésnek.
A Társaság által használt harmadik üzemi telephelyre, Budapest, XI. Hunyadi János u. 18. (átszámozás után 14. sz.) alatti ingatlanra a vonatkozó bérleti szerződést a Társaság már felmondta, mert az ingatlant a jövőben a Társaság nem kívánja használni (a bérleti szerződést bármelyik fél indoklás nélkül 90 napi felmondási idővel bármikor felmondhatta, a bérleti jogviszony május végén megszűnik). Az ingatlant a XI. Kerületi Önkormányzat vagyonkezelői társaságától, a BUDA-HOLD Vállalkozás Szervezési és Szolgáltató Kft.-től bérelte a Társaság. Ezért szükséges, hogy egyidejűleg arról is hozzon döntést a Taggyűlés, hogy ezen ingatlan a Társasági telephelyek közül törlésre kerülhessen.
9. napirendi pont: A Társaság módosított Közbeszerzési szabályzatának jóváhagyása
A közbeszerzésekről szóló 2003. évi CXXIX. törvény (Kbt.) 6. § (1) bekezdése szerint: „Az ajánlatkérő köteles meghatározni a közbeszerzési eljárásai előkészítésének, lefolytatásának, belső ellenőrzésének felelősségi rendjét, a nevében eljáró, illetőleg az eljárásba bevont személyek, illetőleg szervezetek felelősségi körét és a közbeszerzési eljárásai dokumentálási rendjét, összhangban a vonatkozó jogszabályokkal. Ennek körében különösen meg kell határoznia az eljárás során hozott döntésekért felelős személyt, személyeket, illetőleg testületeket.”. A Kbt. ezen rendelkezése a törvény hatálya alá tartozó szervezetek közbeszerzési szabályzat készítési kötelezettségét tartalmazza.
A Társaság kizárólagos jogú közszolgáltató, így a Kbt. hatálya alá tartozik. A Kbt. 162.§ (2) bekezdése alapján ún. közszolgáltató ajánlatkérőnek minősül azért, mert a Kbt. 163.§ (1) bekezdés a.) pontjában nevesített tevékenységet kizárólagos jog alapján végzi. A Társaság a beruházás és az üzemeltetés, mint alaptevékenységei vonatkozásában a Kbt. V. és VII. fejezetei szerinti közbeszerzési eljárást köteles lefolytatni.  
A Társaság közbeszerzési szabályzatának módosítását az tette szükségessé, hogy a Kbt. 2010. szeptember 15. napjával átfogóan módosult. Emiatt a Társaság közbeszerzési szakjogi ügyvédi iroda közreműködésével aktualizálta a Társaság közbeszerzési szabályzatát. A módosított és egységes szerkezetben foglalt Közbeszerzési Szabályzatot dr. Varga Dóra ügyvéd, hivatalos közbeszerzési tanácsadó készítette.
A Társaság felügyelőbizottsága 3/2010. (XII.06.) FB sz. határozatával jóváhagyta a Társaság – a Kbt. 2010. szeptember 15-ével hatályos átfogó módosításának megfelelően - módosított és egységes szerkezetbe foglalt Közbeszerzési Szabályzatát, és elfogadásra javasolta a Társaság taggyűlésének.
A Társaság társasági szerződésének VIII/2. ze) pontja alapján a Társaság taggyűlésének hatáskörébe tartozik a „Társaság beruházásokra, illetve beszerzésekre vonatkozó szabályzatának jóváhagyása.”
10. napirendi pont: Belváros Fő utcája - elbontott közvilágítás maradványértékének rendezése
A Társasághoz a Belváros-Lipótváros Vagyonkezelő Zrt.-től kezdeményezés érkezett a Belváros Új Főutcájának Kiépítés Projekt – I. ütem Közvilágítási hálózat maradványértéke elengedésére.
A tárgyi projekt közvilágítási beruházás részére adott szolgáltatói jóváhagyásában előírta a Társaság, hogy a Társasági tulajdonú, elbontott eszközök maradványértékét megállapodás keretében térítsék meg a Társaságnak.
Az egyes önkormányzati beruházások során a Társaság tulajdonában lévő berendezéseket a beruházók elbontják. Ha annak pótlásáról nem gondoskodnak, a selejtezés következtében vagyonvesztés keletkezik a Társaságnál.
A maradványérték megtérítése villamos közmű elbontása esetén jogszabályi kötelezettség, amennyiben az új közmű a beruházó tulajdonában marad (ha támogatott projekt valósul meg). A maradványérték összege: 7.717.348. Ft.
A projekt során az elbontott kandeláberek hiánytalanul beszállításra kerültek a Társaság telephelyére, így az „elvitel jogát” gyakorolni tudta a Társaság. 
A Társaság a Belváros-Lipótváros Vagyonkezelő Zrt.-t tájékoztatta arról, hogy a tárgyi projekt végrehajtása során elbontandó közvilágítási berendezések maradványértékének megfizetésétől nem tud eltekinteni, illetve egy ilyen esetleges elengedés a Társaság tulajdonosainak közös (taggyűlési) döntését igényelné.  
A Belváros-Lipótváros Vagyonkezelő Zrt. a maradványérték elengedésére vonatkozó kezdeményezésében hangsúlyozta, hogy a kerület az elmúlt években térítésmentesen összesen 208 millió forint értékben adott át komplett közvilágítási hálózatokat és berendezéseket a Dorottya u.-Szende Pál u., Sas u., Veres Pálné u., Deák Ferenc u., és a Deák F. tér-Miatyánk u. beruházások során.
Az ügyben való végleges döntés Taggyűlési határozathozatalt igényel, mert egyébként a maradványérték elengedése olyan vagyonvesztésnek minősül, amelyet a Fővárosnak kellene megtérítenie a díjban. A közvilágítási („kompenzációs”) díjképlet szerint, ha a követelést elengedné a Társaság, az egyéb ráfordítások díjelemen keresztül a díjképletbe kerül, és a Fővárosi Önkormányzatnak kell megfizetnie. Ha a vagyont vezetik ki a Társaság könyveiből, a szolgáltatási díjban megtérítésre kerül. 
A követelés elengedését a Társaság felügyelőbizottsága 2010. szeptember 6-án tárgyalta meg, és az alábbi 2/2010. (IX.06.) FB sz. határozatot hozta:
„A felügyelőbizottság nem ért egyet a Belváros Új Főutcájának Kiépítés Projekt – I. ütem során elbontott közvilágítási hálózat maradványértéke elengedésével, és az elengedést nem javasolja a Taggyűlésnek. Az ügyvezetés a Társaságnál alkalmazott gyakorlat szerint járjon el.  (3 igen, 1 nem szavazat – Somlyódy Csaba)”
A Főváros által delegált, az ülésen egyetlen jelenlévő önkormányzati FB tag nem szavazta meg, hogy a követelés nem kerülhet elengedésre, míg az ELMŰ Nyrt. által jelölt FB tagok azt a javaslatot szavazták meg, hogy a taggyűlés ne engedje el a követelést, amennyiben vagyonvesztést okoz. A maradványérték elengedésére irányuló kerületi kérelmet és az FB határozatot a Társaság megküldte a Fővárosi Önkormányzatnak. Mivel mostanáig a Fővárosi Önkormányzattól nem érkezett arra vonatkozó vállalás, hogy a közvilágítási közszolgáltatási díjban meg kívánja téríteni a Társaságnak - a Belváros-Lipótváros Önkormányzata javára és érdekében - elengedni kért követelést, így az ügyvezetés úgy értékelte, hogy a Fővárosi Önkormányzatnak sem áll érdekében a követelés elengedését támogatni, és a kerület helyett teljesíteni a maradványérték megfizetést.
Ezért a t. Taggyűlésnek tett javaslat kizárólag arra irányul, hogy a taggyűlés a követelést ne engedje el.

Fentiek alapján az alábbi határozati javaslatokat terjesztem a Tisztelt Közgyűlés elé:
Határozati javaslat
A Fővárosi Közgyűlés úgy dönt, hogy :

A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007 (XII.28.) Főv. Kgy. rendelet 52. § (1) bekezdésében foglaltak alapján a BDK Budapesti Dísz- és Közvilágítási Kft. 2011. május 30-án tartandó megismételt taggyűlésén Budapest Főváros Önkormányzata tagi képviselője kötött mandátummal eljárva „igen” szavazatával támogassa a következő döntések meghozatalát.
1.1. (1.napirendi pont)
             A Társaság ügyvezetőjének megválasztását és díjazásának megállapítását, az erre vonatkozó – 2011. május 30-ig megszülető – főpolgármesteri döntésben foglaltaknak megfelelően. Írásba foglalt főpolgármesteri döntés hiányában a napirendi pont napirendről való levételét.
1.2. (2. napirendi pont)
              A Társaság könyvvizsgálójának megválasztását és díjazásának megállapítását, az erre vonatkozó – 2011. május 30-ig megszülető – főpolgármesteri döntésben foglaltaknak megfelelően. Írásba foglalt főpolgármesteri döntés hiányában a napirendi pont napirendről való levételét.
1.3. (3. napirendi pont)
            A Társaság felügyelőbizottsága új ügyrendjének jóváhagyását.
1.4. (4. napirendi pont)
	        A Társaság ügyvezetése – módosított, egységes szerkezetű – ügyrendjének elfogadását.
1.5. (5. napirendi pont)
	 A Fővárosi Közgyűlés 350/2011. (03.23.) sz. határozatában foglaltaknak megfelelően a 2011. évi Éves Közszolgáltatási Szerződés jóváhagyását.
1.6. (6. napirendi pont)
             A Társaság és az ELMŰ Nyrt. tag közötti „Megállapodás közvilágítási berendezés igénybevételéről” tárgyú, a Margitszigeti futókör új közvilágítására vonatkozó szerződés jóváhagyását.
1.7. (7. napirendi pont)
             A Társaság és az ELMŰ Nyrt. tagkapcsolt vállalkozása, az ELMŰ-ÉMÁSZ Hálózati Szolgáltató Kft. közötti, a „munkaidőn kívül érkezett bejelentéseinek kiadása” tárgyában létrejött Vállalkozási szerződés jóváhagyását.
1.8. (8. napirendi pont)
             A Társaság és az ELMŰ Nyrt. tag közötti a Budapest, XX. kerület Csepeli átjáró 1-3. sz. alatti székhelyingatlanra, valamint a Budapest, VII. kerület Garay u. 5-7. sz. telephely ingatlanra vonatkozó bérleti szerződések jóváhagyását, és egyben az ahhoz való hozzájárulást, hogy a Budapest, XI. kerület Hunyadi János u. 14. telephely, amelynek bérleti szerződése felmondásra került, törlésre kerüljön a Társasági szerződésből.
1.9. (9. napirendi pont)
             A Társaság – a Kbt. 2010. szeptember 15-ével hatályos átfogó módosításának megfelelően – módosított és egységes szerkezetbe foglalt Közbeszerzési Szabályzatának jóváhagyását.
1.10. (10. napirendi pont)
             A Belváros Új Főutcájának Kiépítése Projekt – I. ütem során elbontott közvilágítási hálózat maradványértéke elengedésével egyet nem értő határozati javaslatot.
határidő:	a társaság 2011. május 30-án tartandó taggyűlésének napja
felelős: 	főpolgármester

A Fővárosi Közgyűlés meghatalmazza Dr. Kókány Csabát, hogy a BDK Budapesti Dísz- és Közvilágítási Kft. 2011. május 30-án tartandó megismételt taggyűlésén a Fővárosi Önkormányzat tagi képviselőjeként vegyen részt és felkéri a főpolgármestert a tagi képviselő meghatalmazásának aláírására.
határidő:	a társaság 2011. május 30-án tartandó taggyűlésének napja 
felelős: 	főpolgármester

Határozathozatal módja: 1. és 2. határozati javaslatok esetében egyszerű szavazattöbbség
Budapest, 2011. május „   ”
	

	Dr. György István
főpolgármester-helyettes

	Láttam:

	Sárádi Kálmánné dr.
főjegyző







mellékletek:
Társaság taggyűlésére szóló meghívó
A taggyűlés napirendi pontjainak előterjesztései mellékletekkel
FEB határozatok
Városüzemeltetési Főosztály véleménye
2011. évi Éves Közszolgáltatási Szerződés jóváhagyásáról szóló 348/2011. (03.23.) sz. és 350/2011. (03.23.) sz. Főv. Kgy. határozatok

